**Hvis du fortsat ønsker at være forsikret, kan du oprette en fortsættelsesforsikring i FG**

**Hvilke dækninger kan du oprette?**

Når du udtræder af din gruppelivsforsikring, kan du fortsætte de forsikringsdækninger, som du havde i gruppelivsforsikringen, undtagen evt. ægtefælledækning, invaliderente, børnerente og dækning ved visse kritiske sygdomme til børn.Du kan ikke vælge højere forsikrings­sum­mer, tilvælge forsikringsdækninger eller forlænge udløbstidspunktet. Der er ikke mulighed for præmiefri dækning ved erhvervsevnetab.

Du skal ikke give hel­bredsoplysninger.

Du kan vælge lavere for­sik­rings­­summer, fravælge forsikringsdækninger og forkorte udløbet på fortsæt­telses­for­­sik­ring­en i forhold til gruppelivsforsikringen.

Du skal være opmærksom på, at for fortsæt­tel­ses­for­sik­ringen gælder forsikringsbetingelserne for fort­sæt­tel­ses­­forsikring, uanset de forsikringsbe­­tingelser, som var gæl­dende for den gruppelivsaftale, du udtræder af. Det kan bl.a. betyde, at udbetalingsbestemmelsen for en forsikringsdækning kan være forskellig fra den ud­be­ta­lings­­be­stemmelse, som du havde efter den gruppelivsaftale, som du udtræder af. Se udbetalings­be­stem­mel­serne for fortsættelsesforsikringen nedenfor.

#### Hvis du ønsker at oprette fortsættelsesforsikring, skal du inden 6 måneder efter du er udtrådt af grup­pe­livsforsikringen give FG skriftlig besked. Oprettes fortsættelsesforsikringen ikke i umiddelbar forlængelse af gruppelivsforsikringens ophør, træder fortsættelsesforsikringen først i kraft med dækning og præmiebetaling 3 måneder efter, at FG har antaget forsikringen. Efter 6 måneder bortfalder muligheden for at oprette fort­sæt­tel­ses­for­sik­ring.

#### Præmien

Fortsættelsesforsikring er en individuel forsikring. Præmien beregnes efter FGs tarif for livsforsikring og vil være højere end gruppelivspræmien. Fortsættelsesforsikringen er primært et tilbud til dig, som på grund af helbredsmæssige problemer ikke kan blive optaget på normale antagelsesvilkår i et livsforsikringsselskab, hvor præmien normalt vil være billigere. Der beregnes en ny præmie hvert år, og præmien forfalder til betaling forud hvert kvartal. Præmien kan kun betales via Betalingsservice. Hvis du vil vide prisen på fortsættelsesforsikring, kan du kontakte FG.

#### Udbetaling

*Død*

Forsikringssummen ved dødsfald udbetales til dine ”nærmeste pårørende” efter forsikringsaftale-lovens § 105a. De nærmeste pårørende er i rækkefølge: *ægtefælle, en samlever (hvis I bor sammen på fælles bopæl, og venter, har eller har haft barn sammen, eller I har boet sammen på fælles bopæl i et ægteskabslignende forhold de sidste 2 år før dødsfaldet), livsarvinger (børn, børnebørn osv.), arvinger i henhold til testamente og arvinger efter arveloven.*

Hvis du tidligere har indsendt en erklæring til FG (særlig begunstigelse) om, at andre skal have pengene fra din gruppelivsforsikring, gælder erklæringen ikke længere, da fortsættelsesforsikringen er en ny forsikring. Hvis du ønsker, at andre end dine nærmeste pårørende skal have pengene, skal du oprette en ny særlig begunstigelse. På Mit Gruppeliv via FGs hjemmeside [www.fg.dk](http://www.fg.dk) kan du ændre udbetalingsbestemmelsen.

*Kritisk sygdom*

Forsikringssummen ved kritisk sygdom udbetales til dig, hvis du i forsikringstiden får konstateret en af de diagnoser som fremgår af FGs forsikringsbetingelser for visse kritiske sygdomme. Du kan finde betingelserne på FGs hjemmeside [www.fg.dk](http://www.fg.dk).

*Invalidesum*

Invalidesummen udbetales til dig, hvis du i forsikringstiden varigt får nedsat erhvervsevnen til 1/3 eller derunder.

#### Skatte- og afgiftsforhold

Fortsættelsesforsikringen oprettes som en livsforsikring uden fradragsret. Udbetalingerne er skattefri, men FG kan efter lovgivningen være pålagt at tilbageholde afgiftsbeløb.

### Anmeldelse af sygdom/invaliditet/dødsfald

Ansøgning om udbetaling ved kritisk sygdom kan ske elektronisk via Mit Gruppeliv på FGs hjemmeside [www.fg.dk](http://www.fg.dk). Ansøgning om udbetaling ved invaliditet og anmeldelse af dødsfald skal sendes til FG. Ansøgnings- og anmeldelsesblanket findes på FGs hjemmeside [www.fg.dk](http://www.fg.dk).

### Forsikringens ophør

Fortsættelsesforsikringen ophører ved udgangen af den måned, hvor du når udløbsalderen, eller hvis du opsiger fortsættelsesforsikringen, eller hvis præmien ikke betales efter en nærmere oplyst frist.